Spar in Plet laat sosiale media gonsFoto: Facebook/ Anton Muller ŉ Foto wat by die Beacon Isle Kwikspar in Plettenbergbaai geneem is, het omtrent sosiale media aan die gons. In die foto is daar ŉ krat vol vrugte met ŉ boodskap wat lui: “Hallo ouers, vat gerus ŉ gratis vrug vir jou kinders terwyl jy inkopies doen. Ons moedig gesonde eetgewoontes aan en wil jou inkopie-ervaring so ’n klein bietjie makliker maak.” Die eienaar, Duncan Brown, sê hy het dié oulike idee oorsee by Tesco gesien en besluit om dit ook in sy winkel in te stel. Duncan sê hy bestee baie geld en moeite daaraan om dié winkel ŉ bietjie meer spesiaal te maak omdat ŉ groot deel van die gemeenskap by sy winkel koop. “Ons is ŉ klein gemeenskap en almal ken mekaar – ons moet vir mekaar omgee.” Vir dié eienaar is gehaltekos baie belangrik en hy meen daar is baie opsies vir mense wat gesondheidsbewus is, maar hulle is nie uitsluitlik ŉ gesondheidswinkel nie. “Ek dink nie ons gaan mense se lewe verander deur vrugte gratis te gee nie, maar ons probeer om die manier hoe ons ons winkel bestuur, net ’n bietjie anders te hanteer.” Verskeie mense het dié foto gedeel en kommentaar gelewer oor die manier waarop Duncan sy winkel bestuur en ouers in ag neem.